b'\n_START_ARTICLE_\n51 Pegasi b\n_START_PARAGRAPH_\n51 Pegasi b, neoficialiai vadinama Bellerophon ir \xc5\xbeymima kaip 51 Peg b, yra egzoplaneta nutolusi apie 50 \xc5\xa1m nuo m\xc5\xabs\xc5\xb3 Pegaso \xc5\xbevaig\xc5\xbedyne. 51 Pegasi b buvo pirmoji aptikta egzoplaneta prie pana\xc5\xa1ios \xc4\xaf Saul\xc4\x99 \xc5\xbevaig\xc5\xbed\xc4\x97s (\xc5\xbeymimos 51 Pegasi) ir padariusi prover\xc5\xbe\xc4\xaf egzoplanet\xc5\xb3 paie\xc5\xa1kose. \xc5\xa0i egzoplaneta yra kar\xc5\xa1t\xc5\xb3j\xc5\xb3 jupiteri\xc5\xb3 prototipas.\n_START_SECTION_\nPavadinimas\n_START_PARAGRAPH_\nPavadinimas  51 Pegasi b yra oficialus astronomijoje naudojamas \xc5\xa1ios planetos pavadinimas.  Kaip ir su kitomis egzoplanetomis raide \'b\' \xc5\xbeymima pirmoji atrasta egzoplaneta prie savosios \xc5\xbevaig\xc5\xbed\xc4\x97s.  V\xc4\x97liau atrandamos planetos prie 51 Pegasi \xc5\xbevaig\xc5\xbed\xc4\x97s b\xc5\xabt\xc5\xb3 \xc5\xbeymimos c, d, e, f ir t. t. nepaisant kaip jos skriet\xc5\xb3 apie \xc5\xbevaig\xc5\xbed\xc4\x99. Visos egzoplanetos \xc5\xbeymimos ma\xc5\xbeosiomis raid\xc4\x97mis siekiant atskirti jas nuo daugianari\xc5\xb3 \xc5\xbevaig\xc5\xbed\xc5\xbei\xc5\xb3 sistem\xc5\xb3 komponen\xc4\x8di\xc5\xb3, kurios \xc5\xbeymimos did\xc5\xbeiosiomis raid\xc4\x97mis._NEWLINE_Kartais 51 Pegasi b planeta yra neoficialiai vadinama "Bellerophon." \xc5\xa0is vardas kilo i\xc5\xa1 Graik\xc5\xb3 mitologijos herojaus Bellerophon, kuris prijaukino Pegas\xc4\x85 (Sparnuot\xc4\x85j\xc4\xaf Arkl\xc4\xaf).  Tai rodo tiesiogin\xc4\xaf ry\xc5\xa1\xc4\xaf su (Pegaso) \xc5\xbevaig\xc5\xbedyno pavadinimu, kuriame yra planeta. \xc5\xa0is pavadinimas neformaliai vartojamas siekiant pabr\xc4\x97\xc5\xbeti pana\xc5\xa1umus su Saul\xc4\x97s sistemoje esan\xc4\x8diomis planetomis. Pana\xc5\xa1us argumentas buvo si\xc5\xablomas skirti kit\xc5\xb3 egzoplanet\xc5\xb3 vardus, priklausomai nuo to, kuriame \xc5\xbevaig\xc5\xbedyne atrandama egzoplaneta\n_START_SECTION_\nAtradimas\n_START_PARAGRAPH_\n\xc5\xa0ios egzoplanetos atradimas buvo paskelbtas 1995 m. spalio 6 d. Michel Mayor ir Didier Queloz \xc5\xbeurnale Nature,, kad egzoplaneta atrasta naudojantis radialini\xc5\xb3 grei\xc4\x8di\xc5\xb3 metodu Observatoire de Haute-Provence observatorijoje su ELODIE spektrografu._NEWLINE_1995 m. spalio 12 d., pra\xc4\x97jus ma\xc5\xbeiau nei savaitei po atradimo paskelbimo buvo gautas patvirtinimas nuo Geoffrey Marcy i\xc5\xa1 San Francisko \xc5\xa1alies universiteto ir R. Paul Butler i\xc5\xa1 Kalifornijos universiteto (Berkeley) naudojantis Hamilton spektrografu Liko observatorijoje esan\xc4\x8dioje netoli San Chos\xc4\x97 Kalifornijoje._NEWLINE_Planeta buvo aptikta naudojantis jautriu spektroskopu, kuris gal\xc4\x97jo aptikti menkus 70 m/s radialinio grei\xc4\x8dio poky\xc4\x8dius \xc5\xbevaig\xc5\xbed\xc4\x97s spektrin\xc4\x97se linijose. \xc5\xa0ie poky\xc4\x8diai yra sukuriami planetos, esan\xc4\x8dios tik 7 milijon\xc5\xb3 kilometr\xc5\xb3 atstumu nuo savo \xc5\xbevaig\xc5\xbed\xc4\x97s, gravitacinio lauko d\xc4\x97ka._NEWLINE_\xc5\xa0ios egzoplanetos atradimas prie \xc4\xaf Saul\xc4\x99 pana\xc5\xa1ios \xc5\xbevaig\xc5\xbed\xc4\x97s leido astronomams suprasti, kad planetos mil\xc5\xbein\xc4\x97s gali skrieti trumpo periodo orbitomis prie kit\xc5\xb3 \xc5\xbevaig\xc5\xbed\xc5\xbei\xc5\xb3. Tai past\xc5\xabm\xc4\x97jo astronomus toliau prad\xc4\x97ti ie\xc5\xa1koti planet\xc5\xb3 mil\xc5\xbeini\xc5\xb3 prie kit\xc5\xb3 \xc5\xbevaig\xc5\xbed\xc5\xbei\xc5\xb3 su jau turimom technologijom. Vis daugiau teleskop\xc5\xb3 laiko buvo skirta egzoplanet\xc5\xb3 paie\xc5\xa1koms radialini\xc5\xb3 grei\xc4\x8di\xc5\xb3 metodu, o tai leido aptikti kur kas daugiau egzoplanet\xc5\xb3 prie kaimynini\xc5\xb3 Saulei \xc5\xbevaig\xc5\xbed\xc5\xbei\xc5\xb3.\n_START_SECTION_\nFizikin\xc4\x97s charakteristikos\n_START_PARAGRAPH_\nPo planetos atradimo daugelis patvirtino jos egzistavim\xc4\x85, o i\xc5\xa1 steb\xc4\x97jim\xc5\xb3 duomen\xc5\xb3 buvo gauta informacijos apie planetos savybes. Buvo nustatyta, kad planeta apskrieja apie savo \xc5\xbevaig\xc5\xbed\xc4\x99 per 4 \xc5\xbdem\xc4\x97s paras ir yra daug ar\xc4\x8diau jos, negu Merkurijus nuo m\xc5\xabs\xc5\xb3 Saul\xc4\x97s, o orbitinis skriejimo greitis yra 136\xc2\xa0km/s. Tai rei\xc5\xa1kia, kad planetos mas\xc4\x97 yra didesn\xc4\x97 negu pus\xc4\x97 Jupiterio mas\xc4\x97s (apie 150 kart\xc5\xb3 masyvesn\xc4\x97 u\xc5\xbe \xc5\xbdem\xc4\x99). Tuo metu didel\xc4\x97s planetos buvimas taip arti savo \xc5\xbevaig\xc5\xbed\xc4\x97s neder\xc4\x97jo su planet\xc5\xb3 formavimosi teorija ir buvo laikomas kaip anomalija. Visgi, kai buvo atrasta daugiau \'kar\xc5\xa1t\xc5\xb3j\xc5\xb3 jupiteri\xc5\xb3\' (pavyzd\xc5\xbeiui, 55 Cancri ir \xcf\x84 Bo\xc3\xb6tis), tada astronomai buvo priversti per\xc5\xbei\xc5\xabr\xc4\x97ti turim\xc4\x85 planet\xc5\xb3 formavimosi teorij\xc4\x85 \xc4\xafvedant orbitin\xc4\x97s migracijos termin\xc4\x85. Taip buvo paai\xc5\xa1kintas atrandam\xc5\xb3 kar\xc5\xa1t\xc5\xb3j\xc5\xb3 jupiteri\xc5\xb3 egzistavimas._NEWLINE_Tariant, kad planeta yra idealiai pilka be \xc5\xa1iltnamio ir potvynini\xc5\xb3 efekt\xc5\xb3, o Bond albedas yra 0,1, tai pavir\xc5\xa1iaus temperat\xc5\xabra tur\xc4\x97t\xc5\xb3 b\xc5\xabti 1265K (apie 1000 laipsni\xc5\xb3 Celcijaus / 1800 laipsni\xc5\xb3 Farenheito). Tai yra tarp apskai\xc4\x8diuot\xc5\xb3 temperat\xc5\xabr\xc5\xb3 HD 189733 b ir HD 209458 b \xc5\xbevaig\xc5\xbed\xc5\xbei\xc5\xb3 planetoms (1180\xe2\x80\x931392K)._NEWLINE_I\xc5\xa1 prad\xc5\xbei\xc5\xb3 buvo manoma, kad 51 Pegasi b yra \xc5\xbdem\xc4\x97s grup\xc4\x97s planeta, bet dabar manoma, kad tai yra planeta mil\xc5\xbein\xc4\x97. Ji yra pakankamai masyvi, kad jos tankios atmosferos nenup\xc5\xabst\xc5\xb3 \xc5\xbevaig\xc5\xbed\xc4\x97s v\xc4\x97jas._NEWLINE_51 Pegasi b tikriausiai turi didesn\xc4\xaf u\xc5\xbe Jupiterio spindul\xc4\xaf, nepaisant jos ma\xc5\xbeos mas\xc4\x97s. Taip yra tod\xc4\x97l, kad planetos perkaitusi atmosfera tur\xc4\x97t\xc5\xb3 b\xc5\xabti smarkiai i\xc5\xa1sip\xc5\xabtusi \xc4\xaf masyv\xc5\xb3 bet ret\xc4\x85 sluoksn\xc4\xaf. Po \xc5\xa1iuo sluoksniu planet\xc4\x85 sudaran\xc4\x8dios dujos tur\xc4\x97t\xc5\xb3 b\xc5\xabti tiek \xc4\xafkait\xc4\x85, kad \xc5\xa1vyt\xc4\x97t\xc5\xb3 raudonai. Gali b\xc5\xabti, kad atmosferoje egzistuoja silikatiniai debesys._NEWLINE_Planeta yra sinchronizavusi savo orbitoje apie \xc5\xbevaig\xc5\xbed\xc4\x99, taigi ji visada yra atsisukusi \xc4\xaf \xc5\xbevaig\xc5\xbed\xc4\x99 ta pa\xc4\x8dia puse._NEWLINE_Manoma, kad \xc5\xa1i\xc4\x85 egzoplanet\xc4\x85 (kartu su Upsilon Andromedae b) pavyks tiesiogiai nufotografuoti su Planetpol. Ji yra taip pat kandidat\xc4\x97 \xc4\xaf nufotografuojam\xc5\xb3 egzoplanet\xc5\xb3 s\xc4\x85ra\xc5\xa1\xc4\x85 artimajame infraraudonajame ruo\xc5\xbee su VLTI Spectro-Imager".'